Húsvörður starfar við leikskólann og sinnir öllu almennu viðhaldi innanhúss og á lóð leikskólans , yfirfer klemmuvarnir og eldvarnir í leikskólanum . Árlegt öryggiseftirlit er frá heilbrigðiseftirliti Norðurlands eystra og Eldvarnaeftirlitinu og er skýrslum skilað eftir hverja úttekt . Öll slökkvitæki eru tekin í gegn og yfirfarin ár hvert af Helga Jóhannssyni eftirlitsmanni . Stjórnstöð brunavarna við leikskólann er yfirfarin árlega . Samningur er við Securitas um firmavörn og þjófavarnarkerfi í leikskólann . Rýmingaráætlun er í leikskólanum og er hún kynnt fyrir öllu starfsfólki . Húsvörður og skólastjórnendur standa fyrir brunaæfingu einu sinni til tvisvar á ári . Áhættumat er endurskoðað ár hvert og er geymt á skrifstofu skólastjóra . Rekstrarskoðun á lóð og leiktækjum leikskólans er gerð árlega og hefur húsvörður og leikskólastjóri umsjón með henni . Starfsfólk leikskólans sækir námskeið í skyndihjálp á þriggja ára fresti . Í leikskólanum eru sjúkragögn til að bregðast við fyrstu hjálp og eru þau yfirfarin árlega og oftar ef þarf . Starfsfólkið fór síðast á námskeið árið 2018 , næsta námskeið er áætlað 2021 . Verði slys á börnum í leikskólanum eru þau skráð á sérstök eyðublöð í Karellen og skráningar teknar saman í lok hvers árs . Ef alvarleg slys eiga sér stað ber að tilkynna þau til lögreglu og lögregluskýrsla gerð í framhaldinu . Lögregluskýrsla er varðveitt hjá lögreglu en skólastjórnandi fær afrit óski hann þess . Verði slys á starfsfólki á vinnutíma sem hafa í för með sér fjarveru frá vinnu eru þau skráð á slysaskráningarblöð leikskólans og tilkynnt til Vinnueftirlitsins .